首夏二首  其一
作者：呂本中
朝代：宋

paragraphs: 生平寡嗜欲，頗願得少閑。
盡讀未見書，徧尋雲外山。
往来二十年，昔者盟未寒。
妻子見驅廹，低頭言作官。
朝翻朱墨案，暮對藜藿盤。
豈無一畝宫，令汝得少安。
向来棲息地，苔竹奉餘歡。
何時二三子，共駕牛車還。
汝實江海人，悮令塵土干。
舊游在彷彿，欲往當不難。
但去眼界窄，自然心地寛。